Un bărbat din Buduș, care miercuri și-a bătut soția, s-a ales cu dosar penal. Totodată, polițiștii au emis împotriva acestuia și un ordin de protecție provizoriu.
Potrivit IPJ Bistrița-Năsăud, polițiștii din cadrul Secției 1 Poliție Rurală Bistrița au fost solicitați miercuri să intervină la un scandal în familie, în Buduș.
„La locul evenimentului polițiștii au constatat faptul că un bărbat de 65 de ani, pe fondul unui conflict spontan și a unor neînțelegeri, și-ar fi agresat fizic soția.
Cu privire la cele constatate, polițiștii au deschis un dosar penal cu privire la infracțiunea de violență în familie. Totodată, la locul evenimentului, polițiștii au constatat oportunitatea emiterii unui ordin de protecție provizoriu împotriva bărbatului”, precizează sursa citată.
Cercetările sunt continuate de către polițiștii din cadrul Secției 1 Poliție Rurală Bistrița.